ผมจะให้คุณดูผลงานสร้างสรรค์ อันล่าสุดที่สกปรกชั่วร้าย
ของพวกอาชญากรคอมพิวเตอร์
กล่าวง่ายๆ คือ อย่าไปดาว์นโหลด
เหล่าไวรัสที่ผมกำลังจะแสดงให้คุณดู
บางคนอาจสงสัยว่า ผู้เชี่ยวชาญด้าน ความปลอดภัยคอมพิวเตอร์หน้าตาเป็นอย่างไร
และผมจะแสดงให้คุณพอเข้าใจ
ถึงอาชีพของผม
มันมีคำจำกัดความที่ค่อนข้างตรงตัว
นี่คือหน้าตาของผู้เชี่ยวชาญด้าน
มัลแวร์และการแฮ็ค
วันนี้ ไวรัสคอมพิวเตอร์และโทรจัน
ถูกออกแบบมาให้ทำทุกอย่าง ตั้งแต่การขโมยข้อมูล
มองดูคุณผ่านเว็บแคม
จนถึงการโจรกรรมระดับพันล้านดอลลาร์
โปรแกรมมุ่งร้ายบางตัวในวันนี้สามารถทำได้แม้กระทั่ง
จู่โจมเป้าหมายด้านพลังงาน สาธารณูปโภค และโครงสร้างพื้นฐาน
ให้ผมลองแสดงให้คุณเห็นอย่างเร็วๆ
ว่าโปรแกรมมุ่งร้ายสามารถทำอะไรได้บ้างในวันนี้
ตอนนี้ ทุกวินาที จะมีผู้ใช้ใหม่ 8 คน
เข้ามาสู่ระบบอินเทอร์เน็ต
วันนี้ เราจะเห็นไวรัสคอมพิวเตอร์ ตัวใหม่ 250,000 ตัว
เราจะเห็น 30,000 เว็บไซต์ใหม่ที่ติดไวรัส
และ เพื่อทำลายความเชื่อผิดๆ
หลายคนคิดว่า ถ้าคุณติดไวรัสคอมพิวเตอร์
มันเป็นเพราะคุณไปท่องเว็บโป๊
ใช่ไหมครับ? อันที่จริงแล้ว ด้วยข้อมูลทางสถิติ
ถ้าคุณท่องแต่เว็บโป๊เท่านั้น คุณจะปลอดภัยกว่า
คนส่วนใหญ่จะจดมันไว้นะครับ (เสียงหัวเราะ)
จริงๆ แล้ว ประมาณร้อยละ 80 เว็บที่ติดไวรัส
เป็นเว็บไซต์ธุรกิจขนาดเล็ก
แล้ววันนี้อาชญากรคอมพิวเตอร์หน้าตา เป็นอย่างไรหรือครับ?
หลายๆ คนคงมีภาพอยู่ในใจแล้ว ใช่ไหมครับ
เป็นวัยรุ่น สิวเต็มหน้า นั่งอยู่ในห้องใต้ดิน
กำลังเจาะระบบเพื่อสร้างชื่อเสียงให้ตัวเอง
แต่จริงๆ แล้ววันนี้ อาชญากรคอมพิวเตอร์
กลับเป็นมืออาชีพที่เยี่ยมยอด และทำงานเป็นองค์กร
และอันที่จริง พวกเขามีโฆษณาผลิตภัณฑ์ด้วย
คุณสามารถซื้อบริการการเจาะข้อมูล ได้ทางออนไลน์
เพื่อล่มระบบของคู่แข่งทางธุรกิจของคุณ
ลองดูที่ผมไปเจอมาครับ
(วิดีโอ) ผู้ชาย: คุณมาที่นี่ด้วยเหตุผล ข้อเดียวเท่านั้น
และเหตุผลนั้นก็คือ
เพราะคุณต้องการให้คู่แข่งทางธุรกิจของคุณ
ศัตรู คนที่คุณเกลียดชัง ไม่ว่าด้วยเหตุผลใดก็ตาม หรือใครก็ตาม
คุณต้องการให้พวกเขาพ่ายแพ้
เอาล่ะเพื่อน คุณมาถูกที่แล้ว
ถ้าคุณต้องการให้คู่แข่งทางธุรกิจของคุณล้ม
พวกเขาก็จะล้ม
ถ้าคุณต้องการให้ระบบคอมพิวเตอร์ ของคู่แข่งล่ม มันก็จะล่ม
ไม่เพียงเท่านั้น เราสามารถสร้างความเสียหาย ได้ทั้งแบบระยะสั้น และระยะยาว
แบบทำให้เว็ปไซต์ปฏิเสธให้บริการ หรือโดนโจมตีพร้อมๆ กันโดยนัดหมาย
เริ่มต้นแค่ 5 ดอลล่าร์ต่อชั่วโมง สำหรับเว็บไซต์ส่วนตัว
จนถึง 10 ถึง 50 ดอลลาร์ต่อชั่วโมง
เจมส์ ไลน์: ทีนี้ ผมลองจ่ายเงิน
ให้อาชญากรคอมพิวเตอร์เหล่านี้โจมตี เว็บไซต์ของผมเอง
เรื่องราวเริ่มซับซ้อนตอนผมเอาใบเสร็จไปเบิกบริษัทฯ
ปรากฏว่าทำแบบนั้นไม่โอเท่าไหร่
อย่างไรก็ตาม มันน่าทึ่งที่มีหลายผลิตภัณฑ์
และบริการ ที่พร้อมให้เหล่าอาชญากรคอมพิวเตอร์ใช้
ตัวอย่างเช่น แพลตฟอร์มทดสอบ
ที่ช่วยให้อาชญากรคอมพิวเตอร์
ทดสอบคุณภาพของไวรัสของพวกเขา
ก่อนจะปล่อยพวกมันออกสู่โลก
โดยจ่ายเงินเล็กน้อย พวกเขาสามารถอัปโหลดมัน
และแน่ใจว่าทุกอย่างจะเป็นไปตามแผน
แต่มันไปไกลยิ่งกว่านั้น
บัดนี้ เหล่าอาชญากรคอมพิวเตอร์ มีชุดอาชญากรรม
มีกระดานรายงานข่าวกรองธุรกิจ
เพื่อจัดการการกระจายของโค้ดที่เป็นอันตรายของพวกเขา
นี่คือผู้นำตลาดในการกระจายมัลแวร์
"ชุดฉวยโอกาส แบล็ค โฮล์" (Black Hole Exploit Pack)
รับผิดชอบเกือบหนึ่งในสามของการกระจายมัลแวร์
ในสองไตรมาสล่าสุด
มันมาพร้อมกับคู่มือการติดตั้งทางเทคนิค
วิดิโอสาธิตวิธีการติดตั้ง
แถมยังมีฝ่ายสนับสนุนทางเทคนิคด้วย
คุณสามารถส่งอีเมลหาเหล่าอาชญากรคอมพิวเตอร์ และพวกเขาจะสอนคุณ
ตั้งเซิร์ฟเวอร์เถื่อนเพื่อเจาะระบบ
ให้ผมสาธิตให้คุณเห็นว่าทุกวันนี้ โปรแกรมมุ่งร้ายหน้าตาเป็นอย่างไร
ผมมีระบบ 2 ระบบ
ผู้โจมตี ซึ่งผมทำให้ดูเหมือนในหนังเดอะเมทริกซ์ และดูน่ากลัว
และเหยื่อ ที่คุณอาจเคยเห็นจากคอมพิวเตอร์ ที่บ้านหรือที่ทำงาน
ปกติทั้งสองจะอยู่คนละด้านของโลก
หรือของโลกอินเทอร์เน็ต
แต่ผมวางพวกมันไว้ใกล้กัน
เพราะมันจะได้ทำให้เรื่องน่าสนใจมากขึ้น
ตอนนี้ มีหลายวิธีที่คุณสามารถติดไวรัส
คุณจะต้องสัมผัสกับมัน
บางที คุณบางคนอาจได้รับอีเมล
ที่มีข้อความ ประมาณว่า "สวัสดี ผมเป็นนายธนาคารชาวไนจีเรีย
และอยากจะให้เงินคุณ 53,000 ล้านดอลล่าร์
เพราะผมชอบหน้าคุณ"
หรือ ไฟล์ funnycats.exe ซึ่งมีข่าวลือว่า
ค่อนข้างประสบความสำเร็จในแผนตอบโต้ ของจีนต่ออเมริกา
ตอนนี้มีหลายวิธีที่คุณสามารถติดไวรัส
ผมอยากให้ดูสักสองสามอัน ที่เป็นวิธีโปรดของผม
นี่คือ ยูเอสบีไดรฟ์ อันเล็กๆ
ทีนี้ คุณจะเอายูเอสบีไดรฟ์อันนี้ไปเปิด ในบริษัทสักแห่งได้อย่างไร
คุณอาจลองทำตัวให้น่ารักสุดๆ
โถๆ
หรือในกรณีของผม ทำตัวเก้ๆ กังๆ และน่าสงสาร
ลองคิดถึงสถานการณ์นี้ครับ: ผมเดินเข้าในบริษัทของคุณ
ทำตัวเก้ๆ กังๆ และน่าสงสาร กับสำเนา ประวัติการทำงานของผม
ซึ่งผมทำมันเปื้อนกาแฟ
และผมขอพนักงานต้อนรับให้ช่วยเสียบ ยูเอสบีไดรฟ์ นี้
และช่วยพิมพ์สำเนาใหม่ให้ผม
ทีนี้ ลองดูที่คอมพิวเตอร์ของเหยื่อสิครับ
ผมกำลังจะเสียบ ยูเอสบีไดรฟ์ นี่เข้าไป
หลังจากไม่กี่วินาที
สิ่งแปลกๆ เริ่มเกิดขึ้นเอง ในคอมพิวเตอร์
นั่นเป็นลางร้าย
สิ่งเหล่านี้แน่นอนว่าจะเกิดขึ้น
ในไม่กี่วินาที อย่างรวดเร็วมากๆ
แต่ผมได้ทำให้มันช้าลง
เพื่อให้คุณเห็นถึงการจู่โจมที่กำลังเกิดขึ้น
มัลแวร์มันน่าเบื่อมาก ถ้าไม่ทำแบบนี้
นี่คือการเขียนโปรแกรมมุ่งร้ายออกมา
และไม่กี่วินาทีหลัง ทางด้านซ้าย
คุณจะเห็นหน้าจอของผู้โจมตีได้รับ ข้อความใหม่ที่น่าสนใจ
ตอนนี้ถ้าผมวางเคอร์เซอร์ของเมาส์เหนือมัน
นี่คือสิ่งที่เราเรียกว่าพรอมต์รับคำสั่ง
และเราสามารถใช้เจ้าสิ่งนี้เพื่อไปยัง ที่ต่างๆ ในคอมพิวเตอร์
เราสามารถเข้าถึงเอกสาร ข้อมูลของคุณ
คุณสามารถเปิดเว็บแคม
ซึ่งคงจะน่าอายมาก
หรือเพียงเพื่อพิสูจน์อะไรบางอย่าง
เราสามารถเปิดโปรแกรม อย่างเช่น โปรแกรมโปรดของผม
เครื่องคิดเลขของวินโดวส์
ดังนั้น มันน่าทึ่งเหลือเกิน ที่การควบคุมมากมาย
ที่ผู้โจมตีสามารถเข้าถึงได้ ด้วยวิธีง่ายๆ
ให้ผมแสดงให้คุณดูว่ามัลแวร์ส่วนใหญ่
ทุกวันนี้ถูกแพร่กระจายอย่างไร
สิ่งที่ผมจะทำคือเปิดเว็บไซต์
ที่ผมเขียนขึ้น
เป็นเว็บไซต์แย่ๆ มีแต่ภาพแย่ๆ
และมีช่องแสดงความคิดเห็นตรงนี้
ซึ่งเราสามารถส่งความเห็นไปยังเว็บไซต์
หลายท่านคงเคยเห็นอะไรแบบนี้มาก่อน
โชคไม่ดี ที่ตอนเว็บนี้ถูกสร้างขึ้น
นักพัฒนาคงจะเมาไปหน่อย
เลยลืม
วิธีเขียนโค้ดแบบรัดกุมที่เขาเรียนมา
ดังนั้นลองจินตนาการว่าผู้โจมตี
ชื่อเล่นๆ ว่า จอมมารแฮคเกอร์
ใส่บางอย่างที่สกปรกสักเล็กน้อย
มันเป็นสคริปต์
มันเป็นโค้ดที่จะถูกแปลลงในหน้าเว็บ
ดังนั้น ผมจะส่งความเห็นนี้
จากนั้น ในคอมพิวเตอร์ของเหยื่อ
ผมจะเปิดเว็บเบราเซอร์
และเรียกดูเว็บไซต์ของผม
www.โดนแฮ็คไม่เหลือ.com
สังเกตว่าหลังจากไม่กี่วินาที
ผมก็ถูกส่งผ่านต่อไปยัง
เว็ปไซต์ด้านบนนั่น
ซึ่งคุณกำลังจะได้เห็น microshaft.com
เบราว์เซอร์ล่มทันทีที่มันไปเจอเข้ากับ "ชุดฉวยโอกาส"
และโปรแกรมป้องกันไวรัสปลอมก็โผล่ขึ้นมา
นี่เป็นไวรัสที่ทำตัวให้เหมือนเป็น โปรแกรมป้องกันไวรัส
และมันก็จะสแกนทั้งระบบ
ลองดูสิ่งที่โผล่ขึ้นมาตรงนี้ครับ
มันแจ้งเตือนอะไรบางอย่างที่ดูค่อนข้างรุนแรง
โอ้ดูสิครับ พร็อกซี่เซอร์เวอร์ สำหรับเว็บภาพโป๊เด็ก
เราน่าจะต้องรีบลบมันออก
ที่มันน่าเจ็บใจเกี่ยวกับเรื่องนี้คือ
ไม่เพียงแต่ มันทำให้ผู้โจมตีเข้าถึงข้อมูลของคุณ
แต่เมื่อการสแกนเสร็จสิ้น มันบอกคุณว่า
เพื่อที่จะล้างไวรัสปลอม
คุณต้องลงทะเบียนผลิตภัณฑ์
คือ ผมชอบสมัยก่อนที่ไวรัสได้มาฟรีๆ มากกว่านะครับ
(เสียงหัวเราะ)
ตอนนี้ผู้คนจ่ายเงินให้เหล่าอาชญากรคอมพิวเตอร์
เพื่อดำเนินกิจการไวรัส
ซึ่งผมว่ามันประหลาดมากๆ
ขอผมเปลี่ยนจังหวะหน่อยนะครับ
ไล่ตามมัลแวร์ 250,000 ตัวต่อวัน
เป็นความท้าทายอันยิ่งใหญ่
และตัวเลขนี้มีแต่จะเพิ่มขึ้น
เป็นสัดส่วนโดยตรงกับรอยย่นบนหน้าผากผม ที่คุณมองเห็นตรงนี้
ผมอยากคุยให้คุณฟังสั้น ๆ
เกี่ยวกับกลุ่มของแฮกเกอร์ ที่เราติดตามมาปีหนึ่ง
จนหาตัวพบจริงๆ...
นี่เป็นสิ่งที่เป็นไปได้ค่อนข้างยากในงานของเรานะครับ
นี้เป็นการร่วมมือกันระหว่างอุตสาหกรรม
ผู้คนจากเฟซบุ๊ค นักวิจัยอิสระ
และกลุ่มคนจากบริษัทโซฟอส (Sophos)
ตรงนี้เรามีเอกสารสองฉบับ
ซึ่งอาชญากรคอมพิวเตอร์ของเราได้อัปโหลด
ขึ้นสู่บริการคลาวด์เช่น ดร็อปบอกซ์ หรือ สกายไดรฟ์
เหมือนที่หลายท่านอาจใช้อยู่
ด้านบน คุณจะเห็นส่วนหนึ่งของรหัส
สิ่งที่ส่วนนี้จะทำคือส่งข้อมูลถึงเหล่าอาชญากรคอมพิวเตอร์
เป็นข้อความบอกจำนวนเงิน
ที่พวกเขาทำได้ในแต่ละวัน
ดังนั้น มันเหมือนเป็นใบสรุปยอดเงิน ของเหล่าอาชญากรคอมพิวเตอร์
ถ้าคุณดูให้ละเอียดขึ้น คุณจะเห็นชุดตัวเลข
ซึ่งเป็นหมายเลขโทรศัพท์ในรัสเซีย
ทีนี้ มันน่าสนใจขึ้นมาทันที
เพราะมันทำให้เรามีทาง ที่จะหาตัวอาชญากรคอมพิวเตอร์ได้
ด้านล่าง เน้นด้วยสีแดง
ในรหัสอีกส่วนหนึ่ง
คือข้อความสั้นๆ "leded:leded"
มันคือชื่อผู้ใช้
เหมือนเช่นที่คุณมีในทวิตเตอร์
เราลองค้นดูให้ลึกขึ้นอีกสักหน่อย
มีข้อมูลอีก 2-3 ชิ้นที่น่าสนใจ
ที่เหล่าอาชญากรกลุ่มนี้ได้อัปโหลด
หลายๆ คนในที่นี่ใช้สมาร์ทโฟน
เพื่อถ่ายภาพจากการประชุมนี้ และโพสต์ลงเว็บ
คุณลักษณะน่าสนใจของสมาร์ทโฟนที่ทันสมัยส่วนมาก
คือเมื่อคุณถ่ายภาพ
มันฝังข้อมูล จีพีเอส ของที่ที่ภาพถูกถ่าย
ในความเป็นจริงแล้ว ผมใช้เวลาเยอะมากในระยะหลังๆ
ในเว็บไซต์หาคู่
แน่นอนเพื่อวัตถุประสงค์ในการวิจัย
และผมพบว่าประมาณ 60 เปอร์เซ็นต์
รูปภาพโปรไฟล์บนเว็บไซต์หาคู่
มีพิกัดจีพีเอสบอกว่าภาพถูกถ่ายที่ไหน
ซึ่งเป็นเรื่องน่ากลัว
เนื่องจากคุณคงไม่ให้ที่อยู่บ้านของคุณ
กับคนแปลกหน้า
แต่เรากลับยินดีที่จะให้พิกัดจีพีเอสของเรา
แม่นระดับ บวกลบ 15 เมตร
และอาชญากรคอมพิวเตอร์ของเราก็ได้ทำสิ่งเดียวกัน
นี่คือภาพที่สืบพบว่าถ่ายที่เซนต์ปีเตอร์สเบิร์ก
จากนั้นเราใช้เครื่องมือแฮ็คขั้นสูงอย่างเหลือเชื่อ
เราใช้กูเกิล
โดยใช้ที่อยู่อีเมล หมายเลขโทรศัพท์
ข้อมูลจีพีเอส และทางด้านซ้ายมือ คุณจะเห็นประกาศ
ขายรถบีเอ็มดับบลิว ที่หนึ่งของกลุ่มอาชญากรเป็นผู้ขาย
อีกด้านหนึ่ง มีโฆษณาขายฝูงลูกแมวสฟิงซ์
ลักษณะหนึ่งในสองนี้ดู เป็นการเหมารวมหน่อยนะ ผมว่า
ค้นต่ออีกหน่อย ก็จะเจอกลุ่มอาชญากรคอมพิวเตอร์ของเรา
จินตนาการว่า เหล่านี้เป็นอาชญากรคอมพิวเตอร์ตัวฉกาจ
ไม่ค่อยเปิดเผยข้อมูลนัก
ลองจินตนาการว่าสิ่งที่คุณจะพบอะไร
เกี่ยวกับแต่ละคนในห้องนี้
ค้นหาในข้อมูลส่วนตัวต่ออีกเล็กน้อย
และเราก็เจอภาพออฟฟิศพวกเขา
พวกเขาทำงานบนชั้นสาม
และนอกจากนี้คุณยังสามารถเห็นรูปบางรูป
จากคู่ค้าธุรกิจของเขา
ซึ่งเขามีรสนิยมในชนิดของภาพบางประเภท
กลายเป็นว่าเขาเป็นสมาชิกของ สหพันธ์เว็บมาสเตอร์ เว็บผู้ใหญ่แห่งรัสเซีย
แต่นี่คือตอนที่การสืบสวนของเราเริ่มช้าลง
กลุ่มอาชญากรมีการปกป้องข้อมูลส่วนตัวไว้ค่อนข้างดี
และนี้คือบทเรียนที่ยิ่งใหญ่ที่สุด
เรื่องสื่อสังคมและโทรศัพท์มือถือสำหรับเราทุกคน
เพื่อน ครอบครัว และเพื่อนร่วมงานของเรา
สามารถทำลายความปลอดภัยของเราได้ แม้ว่าเราจะทำสิ่งที่ถูกต้องก็ตาม
นี่คือม็อบซอฟท์ (MobSoft) หนึ่งในบริษัท
ที่หนึ่งในอาชญากรคอมพิวเตอร์กลุ่มนี้เป็นเจ้าของ
และสิ่งที่น่าสนใจเกี่ยวกับม็อบซอฟท์
คือ เจ้าของ 50 เปอร์เซ็นต์ของบริษัทฯ
ลงโฆษณารับสมัครงาน
และโฆษณารับสมัครงานนี้มีเบอร์โทรศัพท์ตรงกับ
หนึ่งในเบอร์จากรหัสก่อนหน้านี้
ผู้หญิงคนนี้คือมาเรีย
และมาเรียเป็นภรรยาของหนึ่งในกลุ่มอาชญากรของเรา
มันเหมือนกับว่าเธอเข้าไปในการตั้งค่าใน สื่อสังคมออนไลน์
และเลือกทุกตัวเลือกเท่าที่จะนึกได้
เพื่อให้ตัวเองไม่ปลอดภัยเอาเสียจริงๆ
เมื่อสิ้นสุดการสืบสวน
ซึ่งคุณสามารถอ่านรายงานทั้งหมด 27 หน้า ตามลิ้งค์นั้น
เรามีภาพถ่ายของอาชญากรคอมพิวเตอร์กลุ่มนี้
แม้แต่งานเลี้ยงวันคริสต์มาสของออฟฟิศ
ที่ซึ่งพวกเขาออกไปเที่ยวนอกสถานที่กัน
ถูกต้องครับ อาชญากรคอมพิวเตอร์ก็มีงานเลี้ยงวันคริสต์มาส
กับเขาเหมือนกัน
ตอนนี้ คุณคงสงสัยว่าเกิดอะไรขึ้นกับคนเหล่านี้
เดี๋ยวผมจะกลับมาบอกในอีกสักครู่ครับ
ผมอยากขอเปลี่ยนจังหวะสักหน่อย มาที่ การสาธิตเล็กๆ อันสุดท้าย
เทคนิคที่เยี่ยมยอด และง่ายๆ
แต่มันน่าสนใจในแง่ที่ว่ามันชี้ให้เห็นว่า ข้อมูลมากมายแค่ไหน
ที่เรากำลังเปิดเผยออกไป
และมันเกี่ยวด้วยเพราะมันเกิดขึ้นกับพวกเรา ผู้ชมของ TED
ตอนนี้เป็นปกติที่พวกคุณจะเริ่มค้นของในกระเป๋า
พยายามเปิดโทรศัพท์ของตัวไปยังโหมดเครื่องบิน อย่างสิ้นหวัง
หลายท่านทราบดีเกี่ยวกับวิธี
ของการสแกนเครือข่ายไร้สาย
คุณทำทุกครั้งที่คุณเอาไอโฟน หรือแบล็คเบอร์รี่ ของคุณออกมา
และเชื่อมต่อกับเครือข่ายไร้สายอย่างเช่น "ผู้ชม TED"
แต่สิ่งที่คุณอาจไม่ทราบ
คือคุณยังส่งรายการของเครือข่าย
ที่คุณได้เชื่อมต่อก่อนหน้านี้
แม้เมื่อคุณไม่ได้ใช้แบบไร้สายอยู่ก็ตาม
ผมเริ่มสแกน
ผมค่อนข้างยับยั้งชั่งใจได้ เมื่อเทียบกับ อาญชากรคอมพิวเตอร์
ผู้ซึ่งไม่ค่อยกังวลเรื่องกฎหมาย
และนี่คือมือถือของผม
และคุณสามารถดูรายการของเครือข่ายไร้สาย
"ผู้ชม TED", " ไฮแอต ล.บ." แล้วคุณคิดว่าผมพักที่ไหนครับ?
เครือข่ายในบ้านผม "เจ๋งเกินจะเป็นWifi"
ซึ่งผมคิดว่า เป็นชื่อที่ดี
"ผู้ติดต่อบริษัทซอฟอส", SANSEMEA บริษัทที่ผมทำงานด้วย
"Wifi ของโลแกน" ที่อยู่ในบอสตัน "ฮิลตันลอนดอน"
"รถตู้สอดแนมของซีไอเอ"
ตั้งชื่อมันแบบนั้นในการประชุมครั้งหนึ่งของเรา
เพราะเราคิดว่ามันจะทำให้คนอื่นๆ ตกใจกลัว
ซึ่งสนุกมาก
นี่คือวิธีที่พวกบ้าเทคโนโลยีเขาสังสรรค์กันครับ
ลองทำให้อะไรๆ น่าสนใจขึ้นอีกหน่อย
เรามีคุยกันเรื่องตัวคุณกันบ้าง
ยี่สิบสามเปอร์เซนต์ ของพวกคุณเคยไปสตาร์บัคส์
เมื่อเร็ว ๆ นี้ และใช้เครือข่ายไร้สายที่ร้าน
เรื่องเริ่มน่าสนใจมากขึ้น
มีสี่สิบหกเปอร์เซ็นต์ของพวกคุณ ที่ผมสามารถ เชื่อมโยงเข้ากับ ธุรกิจอย่างใดอย่างหนึ่ง
"เครือข่ายสำหรับพนักงาน บริษัท..."
นี่ไม่ใช่วิทยาศาสตร์อะไร แต่มันค่อนข้างแม่นยำ
มี 761 คนในพวกคุณ ที่ผมบอกได้ว่าเคยพักที่ โรงแรมไหนมาเมื่อเร็วๆ นี้
พร้อมตำแหน่งบนโลกนี้ได้อย่างแม่นยำ
มี 234 คนในพวกคุณ ที่ผมรู้ว่าบ้านอยู่ที่ไหน
ชื่อเครือข่ายไร้สายของคุณเป็นเอกลักษณ์มาก
จนผมสามารถระบุตำแหน่งได้เลย
ใช้เพียงแค่ข้อมูลบนอินเทอร์เน็ตอย่างเปิดเผย
โดยไม่ต้องใช้การแฮ็ค หรือเทคนิคฉลาดล้ำลึกอะไร
และผมควรเอ่ยด้วยอีกว่า
บางท่านใช้ชื่อตัวเอง
"ไอโฟนของเจมส์ ไลน์" เป็นต้น
และ 2 เปอร์เซนต์ของพวกคุณมีแนวโน้มที่จะ ใช้ถ้อยคำหยาบคายมาก
ดังนั้น บางอย่างที่คุณควรเก็บเอาไปคิด:
ในขณะที่เราปรับเข้าเข้ากับโปรแกรมใหม่ๆ และอุปกรณ์มือถือ
ในขณะที่เรากำลังเล่นกับของเล่นชิ้นใหม่เอี่ยมนี้
เรายอมแลกสะดวกสบาย
ด้วยความเป็นส่วนตัวและความปลอดภัยมากแค่ไหน
ครั้งถัดไปที่คุณลงแอพลิเคชันอะไร
ดูที่การตั้งค่า และถามตัวคุณเองว่า
"นี่คือข้อมูลนี่ฉันต้องการแบ่งปันให้คนอื่นรู้หรือเปล่า?
แล้วคนอื่นจะสามารถเอาข้อมูลนั้นไปใช้แบบผิดๆ ได้ไหม?"
เราต้องคิดให้รอบคอบมากๆ
เกี่ยวกับการพัฒนากลุ่มคนเก่งๆ ของเราในอนาคต
เทคโนโลยี กำลังเปลี่ยนไปด้วยอัตราที่เร็วขึ้นเรื่อยๆ
และมัลแวร์ 250,000 ตัวนั้น
คงจะนิ่งอยู่อีกไม่นาน
มันมีแนวโน้มที่น่าเป็นห่วง
ว่าในขณะที่หลายคนเรียนจบมาในขณะนี้
คล่องแคล่วในเรื่องเทคโนโลยีมากขึ้น พวกเขารู้วิธีการใช้เทคโนโลยี
มีคนจำนวนน้อยลง น้อยลง ที่จะสืบค้นให้ลึกลงไป
จนรู้ว่าเทคโนโลยีนั้นมีเบื้องหลังการทำงาน เป็นอย่างไร
ในสหราชอาณาจักร คนเหล่านั้นมีจำนวนลดลง 60 เปอร์เซ็นต์ตั้งแต่ 2003
และมีสถิติคล้ายๆ กันทั่วโลก
เราต้องคิดถึงประเด็นทางกฎหมายในเรื่องนี้ด้วย
กลุ่มอาชญากรคอมพิวเตอร์ที่ผมเล่าไปตอนต้น
แม้ขโมยเงินหลายล้านดอลลาร์
จนบัดนี้ยังไม่ถูกจับกุม
และคงไม่มีทางโดนจับ
กฎหมายส่วนใหญ่มีผลบังคับใช้เฉพาะแต่ภายในประเทศ
ซึ่งขัดแย้งกับ ธรรมชาติของ อาชญากรรมคอมพิวเตอร์ ที่อินเตอร์เนต
ไร้ขอบเขต และเป็นสากล โดยคำจำกัดความ
หลายประเทศมีความเห็นไม่ตรงกัน ทำให้เรื่องนี้
เป็นเรื่องท้าทายมากในมุมมองด้านกฎหมาย
แต่คำขอร้องที่ใหญ่ที่สุดของผมคือ:
คุณกำลังจะออกจากห้องนี้
และคุณจะเห็นเรื่องน่าทึ่งหลายๆ เรื่องในข่าว
คุณจะอ่านเรื่องมัลแวร์ที่ทำสิ่ง
ที่เลวร้าย และน่ากลัว มากๆ
อย่างไรก็ตาม 99 เปอร์เซ็นต์ ของพวกมัน ทำงานได้
เพราะผู้คนลืมกระทำสิ่งพื้นฐาน
ดังนั้น ผมขอให้คุณทำอย่างนี้ครับ: ออนไลน์
ไปค้นหาเหล่านี้เรื่องแนวทางปฏิบัติง่ายๆ
ค้นหาวิธีปรับปรุง และแก้ไขเครื่องคอมพิวเตอร์ของคุณ
ตั้งรหัสผ่านที่ปลอดภัย
ให้แน่ใจว่าคุณใช้รหัสผ่านแตกต่างกัน
ในแต่ละเว็บไซต์และบริการออนไลน์ของคุณ
ค้นหาทรัพยากรเหล่านี้ แล้วนำไปใช้
อินเทอร์เน็ตเป็นทรัพยากรที่ยอดเยี่ยม
สำหรับธุรกิจ สำหรับแสดงความเห็นทางการเมือง
สำหรับศิลปะ และสำหรับการเรียนรู้
ช่วยผม และ กลุ่มผู้ทำงานด้านความปลอดภัย
ช่วยกันทำให้ชีวิตยากมากขึ้น
สำหรับพวกอาชญากรคอมพิวเตอร์
ขอบคุณครับ
(เสียงปรบมือ)